Imperio Safavida

L'Imperio Safavida u Imperio Sefevida fue creyau en l'anyo 1501 por o Ismail, mayestre mayor d'a orden safavida, qui dirichindo a los kizil bax turcos prenió Tabriz. Se proclamó xah, encomenzando a dinastía safavida y establió o chiismo duodecimán como relichión oficial y obligatoria. O poder teneba tres bases: o poder militar representau por os kizil bax, a burocracia y os chiitas. O rechimen safavida persiguió o cristianismo, en especial o nestorianismo d'os asirianos. O estau safavida estió enemigo natural de l'Imperio Otomán y d'os khanatos uzbekos. Dimpués d'a derrota en a Batalla de Caldirán en l'anyo 1514 contra os otomans os kizil bax deixoron de creyer en Ismail y representoron un factor d'inestabilidat. O xah Abbas encara podió defender o estau d'as amenazas externas, pero os suyos succesors fuoron perdendo poder dica que una revuelta afgana remató con a hechemonía politica d'os safavidas en a batalla de Gulnadabad en l'anyo 1722. En o periodo safavida s'aceleró o proceso de turquización de l'actual Azerbaichán contribuindo a la etnochenesi d'os azerins. Os safavidas y os otomans facioron servir a los kurdos como "etnia-tampón" entre los suyos respectivos imperios y d'esta traza os armenios y os asirianos perdioron importancia numerica en as suyas tierras d'orichen.

 Se veiga tamién 
 Dinastía Safavida.
 Orden Safavida.

Categoría:Estaus desapareixius
Categoría:Historia d'Irán
Categoría:Edat Moderna en Azerbaichán